b'\n_START_ARTICLE_\nSlovenski vojaki na so\xc5\xa1ki fronti\n_START_PARAGRAPH_\nSlovenski vojaki na so\xc5\xa1ki fronti. Prihod in bojevanje avstro-ogrskih polkov na so\xc5\xa1ki fronti, v katerih so bili ve\xc4\x8dinoma slovenski vojaki._NEWLINE_V Avstro-Ogrski monarhiji je slovensko ozemlje voja\xc5\xa1ko spadalo v 3. korpus s sede\xc5\xbeem v Gradcu. Korpus je bil ob izbruhu vojne poslan v Galicijo. Z njim so tja od\xc5\xa1li tudi slovenski polki, razen enega bataljona 87. pehotnega polka, ki je bil name\xc5\xa1\xc4\x8den v Skadru. Toda \xc5\xbee v prvih bojih na ruski fronti je bila avstro-ogrska armada hudo pora\xc5\xbeena, slovenski polki pa razbiti._NEWLINE_Z vstopom Italije v vojno so bili na so\xc5\xa1ko boji\xc5\xa1\xc4\x8de poslani tudi slovenski pehotni polki. Tako je oktobra 1915 pri\xc5\xa1el na so\xc5\xa1ko fronto 17. pehotni polk, ki je sodeloval v 4. so\xc5\xa1ki bitki (10. november \xe2\x80\x93 5. december 1915) v Podgori in Oslavju, nato pa je bil poslan na Tirolsko, kjer je ostal do konca vojne._NEWLINE_Jeseni 1915 je na so\xc5\xa1kem boji\xc5\xa1\xc4\x8du pri\xc4\x8del delovati celoten 87. pehotni polk v katerem so slu\xc5\xbeili Celjani, Pohorci, Ptuj\xc4\x8dani in Ormo\xc5\xbeani. Polk je bil spomladi 1916 prestavljen na Tirolsko, od koder se je jeseni istega leta vrnil na so\xc5\xa1ko boji\xc5\xa1\xc4\x8de, kjer se je bojeval za Opatje selo in Lokvico. V za\xc4\x8detku leta 1917 je varoval polo\xc5\xbeaje pri Solkanu, v 10. so\xc5\xa1ki bitki (12. maj \xe2\x80\x93 5. junij 1917) pa je bil med branilci \xc5\xa0kabrijela in je prepre\xc4\x8dil njegovo zavzetje. Boji na \xc5\xa0kabrijelu so se v avstrijsko zgodovino zapisali kot najhuj\xc5\xa1i boji, kar jih je bojevala katerakoli avstrijska enota, saj je v polku ostalo \xc5\xbeivih le 185 vojakov. Od tu je polk od\xc5\xa1el v Dolomite._NEWLINE_47. pehotni polk je na so\xc5\xa1ko fronto pri\xc5\xa1el avgusta 1915, njegov 10. pohodni bataljon pa je bil tu \xc5\xbee od maja 1915. Polk se je bojeval na Doberdobski planoti, pozimi 1915/1916 pa je bil pri Martin\xc5\xa1\xc4\x8dini, spomladi 1916 je sodeloval v ofenzivi na Tirolskem in se avgusta 1915 vrnil na so\xc5\xa1ko fronto, kjer je branil Flondar in Grmado. Po 11. so\xc5\xa1ki bitki (17. avgust \xe2\x80\x93 15. september) pa se je ponovno bojeval na Tirolskem._NEWLINE_Od maja 1915 je bil na so\xc5\xa1ki fronti tudi 10. pohodni bataljon 97. pehotnega polka, v katerem so bili Tr\xc5\xbea\xc4\x8dani, Gori\xc4\x8dani, Hrvati in Italijani. Bataljon je dobil za bojne zasluge \xc4\x8dastni naziv - So\xc5\xa1ki._NEWLINE_Slovenski \xc5\xa0tajerci 26. strelskega polka so se bojevali za Vrh sv. Mihaela, posebno pa so se izkazali v jesenskih bojih leta 1915 na Doberdobu. Polk je dobil v 12. so\xc5\xa1ki bitki (24. oktober \xe2\x80\x93 27. oktober 1917) \xc4\x8dastno nalogo, da prodre skozi italijanske polo\xc5\xbeaje pri Bovcu. Napadal je ob vzno\xc5\xbeju Rombonna, zavzel Bovec ter tako omogo\xc4\x8dil prodor proti Kobaridu._NEWLINE_2. gorski strelski polk, v katerem so slu\xc5\xbeili Ljubljan\xc4\x8dani, Gorenjci, Dolenjci in Notranjci, je bil ustanovljen kot 27. domobranski pehotni polk, kot gorski pa je bil opremljen leta 1911. Na so\xc5\xa1kem boji\xc5\xa1\xc4\x8du je njegovo podro\xc4\x8dje segalo od Rombona navzdol. Na so\xc5\xa1ki fronti je bil od za\xc4\x8detka sovra\xc5\xbenosti njegov 9. pohodni bataljon, ki je branil Mengore in Doberdob, v septembru 1915 pa je celoten polk zasedel polo\xc5\xbeaje na Rombonu, Martin\xc5\xa1\xc4\x8dini (San Martino del Carso) in na Velikem Leme\xc5\xbeu. V 11. so\xc5\xa1ki bitki pa je bil med branilci \xc5\xa0kabrijela, za obrambo katerega je bil odlikovan za hrabrost.'